V máji sme oslávili prvé výročie austrálskeho života (stále nemôžem uveriť, že už je január 2018) presťahovaním sa do najkrajšieho plážového domčeka na pobreží. Pôvodne sme chceli bývať sami dvaja, ale ako to už býva, osud to zariadil inak. Bývali sme s dvoma Austrálčankami a zdá sa, že sa nám karta obrátila, pretože odvtedy sa náš život nasmeroval k lepšiemu. Začali sme stretávať samých dobrých a pozitívne naladených ľudí a po čase sme si uvedomili, že sa to nalepilo aj na nás.
Život v plážovom domčeku, ranné meditácie a jogu v záhrade sme si veľmi užívali, bolo to 5 minút pešo od Bažovej reštiky a ja som si našla prácu v útulnej kaviarničke na kraji mesta. Michael a Sharon ma vzali nielen do práce ale dá sa povedať, že aj do rodiny. Môžem s čistým svedomím povedať, že tú prácu mi asi poslali všetci svätí z neba, presne toto mi tu chýbalo – domácka atmosféra a naozaj úprimní ľudia. Ráno pri otváračke sme si najprv vypili kávu my, porozprávali sme si všetky klebety a potom sme už dobre naladení obsluhovali našich verných zákazníkov.
V auguste však prišiel veľký zlom, pretože sa nám konečne podarilo presťahovať do Brisbane. Už dlhšie sme sa pohrávali s touto myšlienkou, no čakali sme kedy príde okamih a všetky kocky do seba, ako sa hovorí, zapadnú. Našu školu na Gold Coaste kúpili Indovia a odvtedy to išlo dolu vodou. Prepustili najlepších trénerov a začali zvyšovať ceny kurzov. Atmosféra bola občas taká dusná, že človeku sa tam už ani nechcelo, všetci boli namrzení a nešťastní. Troška sme pogooglili, popýtali sa kamarátiek, ktoré sú zbehlejšie v tejto oblasti a rozhodnutie padlo – ide sa do Brisbane. Naskytol sa nám byt rovno v centre mesta a najlepšie – len a len pre nás dvoch, naše longboardy, kvetiny a všetko kuchynské náčinie. Bažo chodí na kuchársku akadémiu a ja som sa pustila do štúdia dlho vytúženého marketingu. Stojí nás to všetky naše peniaze, ale poznáte ten pocit, keď sa zrazu začnú diať dobré veci a vy viete, že už je dobre, že ste na správnej ceste? Tak my sme tento pocit konečne v októbri zažili tiež.
Začiatkom júna sme sa boli konečne pozrieť v Sydney. Mne sa troška uľavilo aj z babského hľadiska, lebo som si opäť mohla poklábosiť s kamkami. Však sme za tých pár dní po večeroch stihli prebrať všetko možné aj nemožné :). Cez deň sme ja a môj neomylný orientačný nezmysel robili spoločnosť Matejovi pri potulkách nádherným mestom. Musím povedať, zamilovali sme sa do tejto veľkolepej metropoly a nachvíľku sme asi obaja premýšľali, že naše ďalšie bydlisko bude Sydney. Každopádne opera a most sú absolútne dych berúce, omnoho krajšie ako to uvidíte na ktoromkoľvek obrázku. Odviezli sme sa loďkou na slávne Manly a Zuzka nám ukázala výhľad na pláž Palm Beach, ktorý bol proste dokonalý. Nikdy nezabudneme na náš prvý ramen (japonská polievka), ktorý už pre nás oboch ostane láskou na celý život.
Momentálne máme po sviatkoch a iba pred pár dňami sme na letisko vyprevadili návštevu z domova. Povodili sme ich po okolitých národných parkoch a plážach, dali sme im ochutnať všetky možné exotické dobroty a oni nám na oplátku spravili úžasné domácke Vianoce a Silvester. Polnočný ohňostroj sme opäť prespali, no tentoraz bola na vine celodenná makačka v práci do deviatej večer skombinovaná s domácou pálenkou a príliš dobrým silvestrovským občerstvením! Prvý január strávený na pláži v Mooloolaba nám to všetko vynahradil a opäť sa osvedčilo, že slaná voda je liekom na všetko – aj na opicu :).
Po pracovnej oblasti sa nič nezmenilo – ja som baristka na letisku v Brisbane a Maťo opäť varí v jednej štýlovej reštike. Teraz cez prázdniny pracujeme koľko sa dá, aby sme si zarobili na školné a výlet domov, pretože v júli by sme konečne chceli po 2 rokoch navštíviť Slovensko. Dať si babkinu paradajkovú polievku, maminine bryndzové halušky, Bažo stále spomína pečenú kačku a holúbky. Dáme si pivo so všetkými kamošmi a kamoškami, pozrieme ako vyrástli detiská a podozvedáme sa najnovšie pikošky. Neviem sa dočkať kedy otvoríme dvere U Kubistu a vyobjímame Miša a Miloša a zajeme si spolu niečo riadne dobré. A potom si všetci spolu zatrsáme na Pohode. Toto je plán, ale ako to všetko naozaj dopadne to len pán Boh vie, lebo naše plány sa menia tak často ako počasie v krásnom Brisbane.